મંદિર બંધ હોવાના લીધે અમે દર્શન ના કરી શક્યા. આ મંદિર વર્ષમાં અમુક દિવસો જ દર્શનાર્થીઓ માટે ખુલે છે અને રોજ ફક્ત પુજારી જ પૂજા અર્ચના કરી શકે છે. આ વિસ્તારમાં દરેક ગામના મુખ્ય દેવતા હોય છે. અહીં એક વસ્તુ અમને બધાને આશ્ર્ચર્યમાં મુકી રહી હતી, મંદિરનાં ગર્ભદ્વારની ચારે તરફ ઘણા બધા શિલ્ડ, ટ્રોફી અને મેડલ લગાવેલા હતા. ઈંસ્ટ્રક્ટરના જણાવ્યા પ્રમાણે કેદારકંઠ શિખર પર દર વર્ષે મેળો ભરાય છે જેમા આસ-પાસના દરેક ગામના લોકો ઉત્સાહથી ભાગ લે છે અને ત્યાં ઘણી બધી રમતોનું પણ આયોજન થાય છે. અહીં દરેક ગામના યુવાનો આ રમતોમાં પોત-પોતાના ગામનું પ્રતિનિધિત્વ કરે છે. અને જો એમની જીત થાય તો આખું ગામ એ જીતનું સહભાગી બને છે. અને જે રીતે આપણે જીતીને આવ્યા પછી આપણી ટ્રોફી સૌથી પહેલા આપણા માતા-પિતાને આપીએ છીએ, એમ આ લોકો ગામના મુખ્ય દેવતા ને જ પોતાના માતા-પિતા માની અને જીતીને લાવેલી દરેક ટ્રોફી, શિલ્ડ અને મેડલ ભગવાનને અર્પણ કરે છે. મંદિરનાં ચોગાનમાં અમને ટીમ બિલ્ડીંગ ગેમ્સ રમાડવામાં આવી જેથી અમે એકબીજાને ઓળખી શકીએ.